V. Faič, poslanec: (2002-04-10):
Úvodom si dovolím informovať o skutočnosti, že uvedený návrh zákona bol poslancom doručený dňa 22. februára 2002, čím boli splnené podmienky určené v rokovacom poriadku, t. j. doručenie návrhu najmenej 15 dní pred schôdzou Národnej rady, na ktorej sa uskutočňuje jeho prvé čítanie. Predseda Národnej rady posúdil, či návrh spĺňa náležitosti podľa rokovacieho poriadku, a podľa legislatívnych pravidiel zaradil ho na rokovanie tejto schôdze Národnej rady v rámci prvého čítania. Ako spravodajca Národnej rady k tomuto prvému čítaniu si osvojujem stanovisko, že uvedený návrh spĺňa z formálnoprávnej stránky všetky náležitosti návrhu zákona uvedené v rokovacom poriadku i náležitosti určené v legislatívnych pravidlách. Predpokladám, že prípadné zmeny, spresnenia budú predložené v rozprave najmä v rámci druhého čítania. Vzhľadom na oprávnenia, ktoré pre mňa vyplývajú ako pre spravodajcu, budem odporúčať, aby predložený návrh zákona bol prerokovaný v druhom čítaní. Prosím, pán predsedajúci, môžete otvoriť rozpravu. M. Andel, podpredseda NR SR: Ďakujem vám, pán kolega. Nech sa páči, zaujmite miesto určené pre spravodajcov výborov. Dámy a páni, otváram všeobecnú rozpravu o tomto bode nášho rokovania. Keďže som nedostal žiadnu písomnú prihlášku do rozpravy, pýtam sa, kto sa hlási ústne. Pán poslanec Gajdoš, pán poslanec Prokeš. Uzatváram možnosť podania ústnych prihlásení sa do rozpravy. Ako prvý má slovo pán poslanec Gajdoš. Nech sa páči, pán kolega. J. Gajdoš, poslanec: Vážený pán predsedajúci, vážené kolegyne, kolegovia, ďakujem. Ja budem veľmi stručný. Toto je už 136. novela zákona o obecnom zriadení a musím sa priznať, že ako starosta obce už mám v tomto zákone poriadny guláš, chcelo by to skutočne zaoberať sa vydaním úplne nového zákona o obecnom zriadení komplexne riešiaceho všetky problémy. Tento návrh zákona potiera inštitút referenda, spochybňuje tak právo občana vyjadriť svoju vôľu, v akom usporiadaní chce žiť. Apeluje sa tu na princíp zachovania jednotného katastrálneho územia alebo súboru katastrálnych území. Pri dnešnej technickej vybavenosti katastrálnych úradov už nejednotnosť katastrálneho územia nehrá tak veľkú úlohu. Aj keď sú majetkové vzťahy zložité, v mnohých prípadoch nevysporiadané, ja si myslím, že nie je dôvod tento zákon takýmto spôsobom novelizovať. Z toho titulu dávam procedurálny návrh, aby sa nepokračovalo v rokovaní o tejto novele zákona. Ďakujem pekne. M. Andel, podpredseda NR SR: Ďakujem. Teraz dávam slovo pánovi poslancovi Prokešovi. Nech sa páči, pán kolega... J. Gajdoš, poslanec: Pán predsedajúci, došlo tu k istému nedorozumeniu... M. Andel, podpredseda NR SR: Prepáč, pán kolega Prokeš. Nech sa páči, samozrejme. J. Gajdoš, poslanec: ... pretože som podal procedurálny návrh. M. Andel, podpredseda NR SR: Áno, rozumiem. J. Gajdoš, poslanec: Po vyjasnení si istých záležitostí s pánom predkladateľom svoj procedurálny návrh sťahujem. M. Andel, podpredseda NR SR: Ďakujem vám, pán kolega. Teraz má slovo pán poslanec Prokeš. Nech sa páči, pán kolega. J. Prokeš, poslanec: Vážený pán predsedajúci, vážené kolegyne, kolegovia, ja nadviažem na pôvodné slová pána poslanca Gajdoša. Je to už n-tá novelizácia tohto zákona a skutočne vytvára chaos v právnych vzťahoch jednotlivých obcí. Pôvodná novelizácia, ktorá určovala minimálny počet obyvateľov, nespadla zo vzduchu, ale využila skúsenosti z iných krajín. A práve dôvody nových povinností obcí vedú k tomu, že je potreba naozaj definovať minimálnu veľkosť obce, ktorá je schopná ekonomicky prežívať. Takisto si dovolím uviesť jeden príklad zo zahraničia na počet poslancov. Družobným mestom mesta Nitry je v Spojených štátoch Naperville ležiaci hneď vedľa Chicaga, ktorý má 130 000 obyvateľov a 12 radných. Nevidím dôvod, prečo by podstatne menšie obce na Slovensku mali mať ich ešte väčšie počty, ako má toto veľké mesto. A stačí to. Otázka skôr znie, či by sa nemali obce vybrať väčšou profesionalizáciou svojich poslancov, tak aby sa mohli venovať naplno výkonu tejto poslaneckej funkcie a naozaj reprezentovať záujmy občanov, strážiť majetok obce a zveľaďovať ho, pretože v opačnom prípade sa môžu stať davom, ktorý hlasuje ako dav, pretože všetci poslanci sú jednoducho skrytí v anonymite. Preto dávam ja procedurálny návrh na to, aby sa Národná rada uzniesla na tom, že nebude pokračovať v rokovaní o tomto návrhu zákona. Ďakujem. M. Andel, podpredseda NR SR: Ďakujem. Uzatváram všeobecnú rozpravu o tomto bode nášho rokovania. Pýtam sa pána navrhovateľa, či sa chce vyjadriť k rozprave. Nech sa páči, pán kolega, máte slovo.